  Наталья Тетерина Туннэ, 21-тӥ толсуре, Ижкарысь Чеберлыко киужъёсъя центрын удмурт пужыё керттӥськонъя «Шуныт тол» адӟытон усьтӥськиз. Со ужъюртлэсь «Удмурт пужы» ӵектоссэ йылпумъян луиз, вераз ивортодэтъя «Удмуртия» агентстволы Чеберлыко киужъя центрысь чеберлыко черсэм-куэм арбериосъя (художественный текстиль - ред.) ёзэтлэн кивалтӥсез Наталья Прокопьева. Удмуртиысь киужъёсъя юртъёсысь ӧнерчиос та ӵектосъя быдэс ар ужазы. Киужъёсты керттон азьын соос семинаръёсы пыриськизы но бадӟым эскерон уж лэсьтӥзы. Росписен вырисьёс керттӥськонэн вырисьёсын ӵош эскеризы асьсэ ёросъёсысьтызы, асьсэ гуртъёсысьтызы, кыӵе буёлъёс тросгес кутӥсько вал, кыӵе пужыос тросгес кутӥсько вал. Собере, характернойзэ кутыса, асьсэлэсь киужзэс лэсьтӥзы. Случайной кыӵе ке пужыос татын ӧвӧл Наталья ПрокопьеваСолэн кылъёсызъя, ӵектосэ быдэс элькунысь керттӥськисьёс пыриськыны тыршо, нош радъясьёс та адӟытонэз сямлы пӧрмытыны чаклало. Соос малпамъя, татын эшшо одӥг валтӥсь ужпумез вань на —  Удмуртиын лэсьтэм арбериосты тодмо карыны. «Мон малпасько, арысь аре ми та адӟытонмес выльысь но выльысь толалтэ ортчытом. Кыӵе ке формаос, соос адӟиськозы ни, соос тодмо луозы, адӟиськоз, со Удмуртиын керттэм дӥсьёс шуыса, Норвегиысь яке Финляндиысь кытысь ке пужыос басьтэмын ӧвӧл шуыса. Сыӵе удмурт стиль ми кылдытыны турттӥськом, ӵапак керттӥськонын, ӵапак пужыен», — шуиз Наталья Прокопьева. «Шуныт тол» адӟытон 9 фото «Удмурт пужы» ӵектослы кутскон сётӥз кылем толалтэ радъям адӟытон. Отчы Ижкарысь киужъёсъя центрын ужасьёс ёросъёсысь керттэм арбериосты вайыны куризы. Возьматэм киужъёс пӧлын тросгес пӧзьёс, пыдвылъёс но изьыос вал, нош ӧнерчиослэн бадӟымгес формае выжемзы потӥз, шуэ ёзэтлэн кивалтӥсез. «Куке ми усьтӥмы ӵектос, татын вал ужпумез бадӟымесь арбериос лэсьтыны, бадӟым формаосы потыны. Кофтаос, шуом, яке кыӵе ке комплектъёс, собере, удмурт дӥсез адӟем карыса, выль кыӵе ке формаос но вашкала дӥсьлэн формаосыз мед адӟиськозы, мед шӧдӥськозы соос пӧлын шуыса — сыӵе вал ужпумез», — ивортӥз Наталья Прокопьева. Солэн кылъёсызъя, али уг луы вераны, потэ-а калыклэн нуллэмез удмурт пужыё керттэм арбериосты. Сое но та адӟытон возьматыны кулэ.  Азьланяз адӟытонысь куд-ог киужъёс, оло, вузаськозы но, шуэ ӧнерчи, нош тужгес устооссэ инъет интые кутозы. Соосты тыраз-пыдаз вуттыса, калыклы нуллон дӥсьёс кылдытъялозы. «Шуныт тол» адӟытон Чеберлыко киужъёсъя центрын 31-тӥ толшорозь ужалоз.  Тегъёс: Лулчеберет Ижкар Удмуртия чеберлык киуж  